Poštovani,

naša školska kuhinja stara je 48 godina te je kao i njezina blagovaonica dosta prostorno ograničena. Taj podatak možda čak i ne bi bio problem da naša škola ima 200 učenika kojima je potrebno pripremati topli obrok, no u našoj školi topli obrok se svakodnevno priprema za otprilike 800 učenika, a naše tete kuharice jednostavno nemaju dovoljno prostora niti valjane opreme za toliko gladnih učenika. Možda je zato za užinu najjednostavnije, jer drugačije prilike ne dopuštaju, pripremiti sendviče, kruh s namazom ili već gotova peciva. Opremljenost školske kuhinje nije jedini problem koji bismo voljeli riješiti. Problem koji poprilično muči nas učenike je omogućavanje dovoljno stolica u blagovaonici. Učenici viših razreda nemaju dovoljno prostora ni stolica za vrijeme užine, nego stojimo te pritom često dođe do naguravanja, stoga nam nije ugodno i voljeli bismo sjediti dok užinamo.

Donosimo Vam kratku pjesmicu naših uvijek gladnih petaša:

*Mi smo učenici OŠ Luka  
Blagovaonica nam je bruka*

*Guramo se, mjesta nema  
Pa nas sve uhvati trema*

*Hoćemo li pojest stići  
Il' gladni na sat otići*

Srdačno Vas pozdravljamo i zahvaljujemo na čitanju!

Učenici Osnovne škole Luka, Sesvete